25 arrestert i Tyrkia for å ha tvitret «feilinformasjon»
Ifølge BBC holdt politiet avstand til folk som samlet seg i Izmirs gater. Til tross for at et par unge demonstranger kastet murstein og knuste overvåkningskameraer, var stemningen rolig. Ifølge den engelske TV-kanalen ble imidlertid 25 personer pågrepet for å ha spredd «feilinformasjon» på mikrobloggtjenesten Twitter. NTB skriver at ifølge det statlige nyhetsbyrået Anatolia ble de 25 arrestert fordi de «spredd villedende og ærekrenkende opplysninger». Ali Engin, talsmann for opposisjonspartiet Det Republikanske Folkepartiet, uttalte i går kveld at folk ble arrestert fordi de oppfordret til protester. Tyrkias statsminister, Recep Tayyip Erdogan, uttalte mandag at «sosiale medier er den verste trusselen mot samfunnet».Demonstrasjonene i Tyrkia fortsetter for sjette dag på rad, til tross for at visestatsminister Bulent Arnic i går beklaget overfor de skadde. Visestatsminister Arnic beklaget i går for overdreven maktbruk av tyrkisk politi, og sa også at protestene mot utbyggingen av Gezi-parken var «rettferdige og legitime». Folk strømmet til Taksim-plassen etter Arincs tale, og ifølge BBC var det nesten som om de feiret. Demonstrantene spilte musikk, danset og sang. Rop som «Har dere hørt oss?» og «Her er vandalene, hvor er Tayyip» ble også sunget. Omtrent ved midnatt brøt det imidlertid ut nye kamper mellom politiet og demonstranter. Politiet tok i bruk tåregass, vannkanoner og røykgranater i et forsøk på å spre demonstrantene.To demonstranter har til nå mistet livet i demonstrasjonene. En 20 år gammel demonstrant mistet mandag livet i en påkjørsel i Istanbul, og en 22 år gammel mann ble skutt av en uidentifisert person sør i Tyrkia mandag. Hvor mange som er skadet til nå er usikkert. Ifølge The Independent sa visestatsminister Arinc tirsdag at 244 politiansatte og 64 demonstranter i hele Tyrkia var såret. Tyrkias Medisinske Forening hevder imidlertid at bare i helgen ble 3195 mennesker skadet, og at 26 av de var kritisk skadd. USAs utenriksminister John Kerry har uttrykt bekymring over situasjonen i Tyrkia. - Vi er bekymret over meldingene om politiets overdrevne maktbruk. Vi håper selvfølgelig at det vil bli full etterforskning av de hendelser som er rapportert, og at politiet viser tilbakeholdenhet, har Kerry tidligere uttalt. Statsminister Recep Tayyip Erdogan er i Algerie på et fire dagers besøk i Nord-Afrika.
25 personer ble i går pågrepet i den tyrkiske byen Izmir for å ha spredd «feilinformasjon» på Twitter.